Sewe lyke in Gautengse huis gevind | Maroela Media
Die sewe liggame, drie vroue en vier kinders s'n, is gekry in Vlakfontein, 'n township langs die N1, suid van Johannesburg. Foto: Google Maps
Gautengse polisie wil 'n man van Vlakfontein, suid van Johannesburg, ondervra om vas te stel waarom sewe ontbindende liggame op die erf waar hy woon hom geruime tyd nie gepla het nie.
Kapt. Mavela Masondo, Gautengse polisiewoordvoerder, sê inwoners van die township het die polisie Maandagmiddag gebel om te kla oor 'n onaardse reuk van die erf af.
Kort voor 17:00 het beamptes die huis binnegegaan en in een van die vertrekke op vier hopies grond en klippe afgekom, vertel Masondo. In dié vertrek het hulle die liggame van twee vroue en twee kinders gekry.
"Die twee ouer vroue was susters," sê Masondo, "en die ander vrou die een se dogter. Een van die kinders was 'n seun en die ander almal meisies. Hulle is tussen twee en 11 jaar oud."
Hy sê dit lyk asof wie ook al die liggame bedek het, die grond en klippe van buite af binnetoe gebring het. Al sewe liggame was reeds aan die ontbind.
Masondo sê daar is geen tekens dat iemand by die woonplek ingebreek het nie. "Ons het 'n man vir ondervraging ingeneem wat af en toe daar woon, maar soek na nog een, Sibusisu Ernest Khoza, wat nog Maandag daar gesien is."
Enigiemand wat weet waar Khoza hom bevind, moet asseblief die naaste polisiekantoor of Stop Misdaad by 0860 010 111 bel.